अपार संभावनाओं का देश अमेरिका के बोस्टन के पास एक छोटे से शहर की रहनेवाली एरिन भी हमेशा कुछ बड़ा करने के बारे में सोचती थीं. उन्होंने बचपन से ही एस्ट्रोनॉट बनने का सपना देखा था। पेशे से डेंटिस्ट माँ और वकील पिता ने एरिन को अच्छी शिक्षा के साथ-साथ अच्छी परवरिश दी थी, जिसके बलबूते वो चाहती तो अपने सपने को पूरा भी कर लेती. हालांकि माता-पिता उन्हें पढाई के साथ-साथ, समाज सेवा के लिए भी प्रेरित करते थे. हर हफ्ते एरिन किसी पास के अस्पताल में अपनी सेवा देती थीं और छुट्टियों में बेघर लोगों के लिए बनाए गये अस्थायी आवासों में खाना बनाती थीं. माता-पिता ने बचपन में ही समाजसेवा का बीज एरिन के मन में बो दिया था. एरिन जब 19 साल की थी तो उन्होंने फिल्म स्लमडॉग मिलेनियर देखी. इस फिल्म ने एरिन के मन में सवालों का तूफ़ान खड़ा कर दिया। फिल्म में दर्शाए गये, मुंबई के झुग्गियों में रहनेवालों के हालात और उनकी तकलीफों को देखकर एरिन की आखें फटी की फटी रह गईं।